**HINDAMISJUHEND**

**1 Üldine informatsioon**

Hindamine on **kompetentsuspõhine** (pädevuspõhine) hindamine. Kompetents on tegevuses väljenduv teadmiste, oskuste ja hoiakute kogum, suutlikkus täita konkreetset tööosa või –ülesannet. Pädevuse hindamisel on aluseks inimese tegelikud oskused ja teadmised (formaalse, mitteformaalse ja informaalse õppimise tunnustamine). Hindaja kasutab kompetentsuspõhist hindamist ning hindab kutse taotleja pädevuse vastavust kutsestandardi kompetentsusnõuetele.

Hindamine viiakse läbi mitte vähem kui üks kord aastas. Hindamise jaoks tuleb eelnevalt esitada nõuetele vastavad materjalid. Hindamist viib läbi kutsekomisjoni poolt kinnitatud hindamiskomisjon. Hindamine viiakse läbi kahes etapis.

* Esimeses etapis analüüsib iga hindamiskomisjoni liige (edaspidi hindaja) kutse taotleja poolt esitatud materjale ja valmistab ette küsimused vestluseks.
* Teises etapis toimub vestlus, milles osalevad hindamiskomisjoni liikmed ja kutse taotleja.

Esimene ja teine etapp toimuvad erinevatel aegadel.

**2 Hindamise korraldus**

Hindamisele kvalifitseeruvad taotlejad, kes on etteantud tähtajaks esitanud kõik kutse andja poolt kutse andmise korra punktis 2.1 loetletud dokumendid.

Vestluse aeg ja koht teatatakse taotlejale kirjalikult e-posti teel 10 päeva jooksul alates dokumentide esitamise tähtajast.

Hindajatele saadetakse taotlejate poolt esitatud materjalid digitaalselt. Paberkandjal materjalidega on võimalik tutvuda kohapeal.

**3 Vestluse kodukord**

Vestlusele tulles tuleb esitada kehtiv isikut tõendav dokument (pass, juhiluba või ID kaart). Vestluse keeleks on eesti keel.

Vestluse viib läbi hindamiskomisjoni esimees või hindamiskomisjoni liige, kõikidel hindajatel on õigus esitada kutse taotlejale küsimusi. Vestluse eesmärgiks on taotletava kutsetaseme kompetentsusnõuetele vastavuse kontrollimine. Vestluse ajal on vestluseruumis lubatud viibida ainult vahetult käimasoleva hindamisega seotud isikutel.

Vestluse ajal on taotlejal vestluseruumis lubatud kasutada ainult hindamiskomisjonile kutsetunnistuse taotlemiseks esitatud materjale.

Vestluse ajal on taotlejal eksamiruumis keelatud:

* vestlusega seonduvate materjalide ruumist väljaviimine;
* telefonide kasutamine;
* interneti kasutamine (lubatud on interneti kasutamine lisamaterjalide esitlemiseks hindamiskomisjoni loal);
* kutse taotlejat või komisjoni liikmeid häiriv käitumine.

Hindamiskomisjoni liikmel on õigus eemaldada vestluselt osaleja, kes häirib eksami läbiviimist või kasutab lubamatuid abivahendeid. Hindaja on enne vestlust läbi analüüsinud kõik talle tutvumiseks saadetud materjalid ja valmistanud ette esitatud materjalide kohta täpsustavad küsimused.

Vestluse tulemuste põhjal täidavad kõik hindajad hindamislehe (H1) .

**4 Hindamine**

Iga hindaja hindab sõltumatult kutsetaotleja kompetentsuse vastavust kutsestandardis esitatud nõuetele, märkides hindamislehe (H1) vastavasse lahtrisse hinnanguna “Jah” või “Ei”.

Kõigi hindajate hinnangute põhjal täidetakse koondhinnangu leht (H2). Koondhinnang moodustub hindajate enamushinnangu alusel.

Kui hinnangutes on “Jah” ja “Ei ” vastuseid võrdselt, siis on tulemuste määramisel otsustavaks hindamiskomisjoni esimehe hinnang.

Hindamine loetakse sooritatuks, kui hindamiskomisjoni koondhinnang on positiivne.

Vestlus protokollitakse. Hindamislehed on protokolli lisad. Protokollile kirjutavad alla kõik vestlusel osalenud hindajad.

Hindamiskomisjoni esimees esitab allkirjastatud protokolli kutsekomisjonile hiljemalt 5 tööpäeva jooksul pärast vestluse (II etapi) läbiviimist. Kutsekomisjon otsustab hindamisprotokolli alusel kutse andmise taotlejale.

Hindamiskomisjoni protokoll ja hindamislehed ei kuulu avalikustamisele v.a. seadusest tulenevatel juhtudel. Kutsekomisjoni otsuse vaidlustamiseks tuleb taotlejal esitada kirjalik avaldus kutse andjale 30 tööpäeva jooksul pärast otsuse edastamist taotlejale. Kaebuste menetlemisel järgitakse Haldusmenetluse seaduses ettenähtud tähtaegu. Kutsekomisjoni otsuse saab vaidlustada vastavalt kutse andmise korrale (s.t. vaide saab esitada kutsekomisjonile või halduskohtule).

**5 Esitatavad materjalid**

Kompetentside hindamiseks esitatav materjal peab tõendama vastava taseme kutsestandardis nimetatud kompetentse. Tabelis (vorm H1) peab olema ära näidatud milline materjal mingit kompetentsi tõendab.

Materjalid tuleb esitada digitaalselt (pdf formaadis).